פיגוע דקירה בירושלים: גבר יהודי תושב ירושלים כבן 52 נדקר מעט לפני השעה 16:00 בשירותים הציבוריים בשכונת משכנות שאננים, לטענתו, מעט אחרי שנכנס למקום התנפל עליו לפתע צעיר ערבי, דקר אותו בידו ובגבו ונמלט.הנדקר שב לגן הפעמון שם חנה והזעיק טיפול רפואי. ניידת טיפול נמרץ של מד״א מרחב ירושלים פינתה אותו במצב קשה ולא יציב לחדר הטראומה בבית החולים הדסה עין כרם בעיר.כוחות משטרה פתחו בסריקות באזור, ורכב נעצר ברחוב כובשי קטמון. הרקע למעשה בבדיקה.פאראמדיק מד"א משה בניטה, שהגיע למקום וטיפל בפצוע, מספר: "כשהגעתי למקום פאראמדיקית כוננית של מד"א טיפלה בפצוע שנמצא מחוץ לרכב כשהוא בהכרה ועם מספר דקירות בפלג גופו העליון. הכנסנו אותו לניידת טיפול נמרץ, הענקנו לו טיפול רפואי ראשוני - לאחר שאיבד דם, ופינינו אותו במהירות לחדר הטראומה בבית החולים הדסה, כשהוא מוגדר במצב בינוני עד קשה".מהדסה נמסר: "גבר בן 50 הגיע ליחידת הטראומה כשהוא בהכרה, דקור מספר פעמים בבטן ובחזה. הוא מטופל במצב בינוני עד קשה".